# ПРАТЕНИЧКО ПРАШАЊЕ

Од пратеникот Лилјана Поповска, поставено на

67-та седница на Собранието на Република Македонија,

одржана на 30 јули 2009 година

 Пратеничкото прашање гласи:

Прашањето се однесува на барањето кое го постави Стопанската комора за туризам на Македонија. Се работи за туристичките агенции со В-лиценца, знаете дека има А, Б, и В, лиценца. Оние што се со А, лиценца имаат можност да продаваат аранжмани, да склопуваат аранжмани внатре во земјата и надвор од земјата, тие од Б, имаат малку полимитирани можности, а тие со В, лиценца имаат право да ги продаваат аранжманите од оние агенции што се со А и Б лиценца.

Во Законот за туристичка дејност има една формулација која различно почна да се толкува од пазаришните инспектори во последно време и поради тоа десетина туристички агенции се затворени и казнети со глоба според нивно мислење неправедно и според мислењето на Стопанската комора за туризам. Според мое лично толкување во членот 38 од Законот за туристичка дејност стои вака:

"Туристичката Агенција која има добиено лиценца В, може во земјата да ја претставува туристичката агенција која поседува лиценца А, или лиценца Б, ако добила такво овластување со склучување на договор".

Со години по ред односно откако е воспоставено ова правило се продавале сите аранжмани од А и Б, агенциите независно дали се работело за аранжмани внатре или надвор од земјата, затоа што знаеме колку малку се аранжмани за внатре од земјата.

Според најновото толкување на одреден пазаришен инспектор се вели дека само може да ги претставува аранжманите за во земјата, што според мене нема логика. Тие имаат покренато процедура и до Министерството и до инспекторатот, но од Секторот им одговориле на ваков начин го поддржале инспекторатот, но мислам дека е направен превид, со тоа ќе им се даде можност на агенциите да не бидат оштетени, туку да продолжат да ги продаваат аранжманите, се разбира низ земјата, не во странство, немаат право во странство да ги продаваат, но внатре во земјата да ги продаваат сите аранжмани на агенциите од А и Б, лиценцата.

 Прашањето го упатувам до министерот за економија.